فرسەت سۆفی

فرسەت سۆفی عەلی (٢١ی ئایاری ١٩٧٨ لە باڵەکایەتی ، گوندی گەزنە ، چۆمان - ١٨ی تشرینی دووەمی ٢٠٢٠ لە ئەنقەرە، تورکیا)فرسەت سۆفی، پارێزگاری ھەولێر کۆچی دواییکرد، ماڵپەڕی کوردستان ٢٤، ڕۆژی ١٨ی شترینی دووەمی ٢٠٢٠ بڵاوکراوەتەوە. سیاسەتوان، مامۆستای زانکۆ، ئەندامی پێشووی پەرلەمانی کوردستان، و پارێزگاری ھەولێر بوو.

لە ١٢ی ئەیلوولی ٢٠١٩ کرا بە پارێزگاری ھەولێر، دوای ئەوەی لەلایەن ئەنجومەنی پارێزگای ھەولێر ھەڵبژێردرا.فرسەت سۆفی بە پارێزگاری ھەولێر ھەڵبژێردرا، باسنیوز، دیار عزیز، ١٢ی ئەیلوولی ٢٠١٩ نووسراوە. فرسەت دکتۆرای لە یاسای نێودەوڵەتی ھەیە، و ماوەیەک لە زانکۆی سەلاحەدین و زانکۆی پۆلیتەکنیکی ھەولێر مامۆستای زانکۆ بووە.پارێزگاری نوێی ھەولێر: فرسەت سۆفی، ڕووداو، ٩ی ئەیلوولی ٢٠١٩. ئەندامی پەرلەمانی ھەرێمی کوردستان بوو لە خولی چوارەمی پەرلەمانی کوردستان لە فراکسیۆنی پارتی دیموکراتی کوردستان. یەکەمین ئەندام پەرلەمانی کوردستانە کە مووچەی خانەنشینی ڕەتکردەوە و گەڕایەوە سەر کارەکەی پێشووی.

 ژیان 
 دەستپێکی ژیان و خوێندن 
فرسەت سۆفی لە ٢١ی ئایاری ١٩٧٨ لە گوندی گەزنە لە قەزای چۆمان لەدایکبووە. خوێندنی بنەڕەتی و ئامادەییی لە سۆران تەواو کردووە. بۆ خوێندنی زانکۆ چووەتە ھەولێر. لە ٢٠٠٣ بڕوانامەی بەکالۆریۆسی لە یاسا لە زانکۆی سەڵاحەدین وەرگرتووە، و ھەر لەو زانکۆیە بڕوانامەی ماستەری لە یاسای گشتی لە ٢٠٠٩ و بڕوانامەی دکتۆرای لە ٢٠١٢ بەدەستھێناوە. لە ٢٠٠٩ تا ٢٠١٣ لە زانکۆی پۆلیتەکنیکی ھەولێر وانەبێژ بووە.

 ژیانی سیاسی 
لە ٢٠٠١ بووەتە ئەندامی یەکێتیی قوتابیانی پارتی دیموکراتی کوردستان. لە ٢٠١٣ تا ٢٠١٨ ئەندامی پەرلەمانی کوردستان بووە. لە ٢٠١٦ تا ٢٠١٩ ئەندامی کۆمیتەی چاکسازیی ھەرێمی کوردستان بووە. لە ئەیلوولی ٢٠١٩ لەسەر پشکی پارتی دیموکراتی کوردستان کرا بە پارێزگاری ھەولێر.
ھەروەھا ئەندامی دەستەی ڕاوێژکاریی یاسایی لە سەرۆکایەتیی ھەرێمی کوردستان و ئەندامی لیژنەی نووسینەوەی دەستووری ھەرێمی کوردستان بووە.

 مەرگ 
لە ١٩ی تشرینی یەکەمی ٢٠٢٠، فرسەت سۆفی تووشی ڤایرۆسی کۆرۆنا بوو، و بەھۆی خراپیی تەندروستییەوە لە ٣ی تشرینی دووەمی ٢٠٢٠ بە فڕۆکەیەکی تایبەت ڕەوانەی تورکیا کرا. لە ١٨ی تشرینی دووەمی ٢٠٢٠ لە نەخۆشخانەیەکی ئەنقەرە کۆچی دواییی کرد.
تەرمەکەی لە ١٩ی تشرینی دووەمی ٢٠٢٠ گەڕێنرایەوە ھەولێر و لە گۆڕستانی شێخ ئەحمەد نێژرا.

 سەرچاوەکان 

 بەستەرە دەرەکییەکان 


پۆل:ئەندامانی پەرلەمانی کوردستان
پۆل:پارێزگارەکانی پارێزگای ھەولێر
پۆل:دەرچووانی زانکۆی سەلاحەدین
پۆل:سیاسییەکانی پارتی دیموکراتی کوردستان
پۆل:لەدایکبووانی ١٩٧٨
پۆل:مردنەکان بەھۆی پەتای کۆڤید–١٩ لە تورکیا
پۆل:مردووانی ٢٠٢٠
پۆل:خەڵکی پارێزگای ھەولێر